Níl siad pósta i bhfad, agus bhí mé féin i measc na milliún a choinnigh súil orthu an lá sin. Ach ní rachainn trasna an bhóthair chun breathnú orthu anseo. Chuirfeadh sé náire orm. Chuadar ag an áit ina dtugtar chun cuimhne an Gorta Mór, agus seans maith nár dúradh le Harry gurbh iad a shin-sin-sin-seanmhuintir ba chúis le go leor den ocras. Chuadar go Páirc an Chrócaigh, agus b’fhéidir gur luadh Domhnach na Fola leo, ach fuair siad deis draíocht Joe Canning a fheiceáil chomh maith nuair a scoilt sé na cuaillí leis an sliotar, agus nach muid a bhí sásta gur bhain siad an-taidhm as?